Koju reč je najteže prevesti u ovoj rečenici?
„Know“ je lako prevesti.
„Pep rally“ nema direktan ekvivalent u mnogim jezicima i kulturama,
ali se može približno prevesti.
Ali najteža reč ovde je, u stvari, jedna od najkraćih: „you“.
Koliko god jednostavno izgledalo, često je nemoguće precizno prevesti „you“
ako ne znamo mnogo više o situaciji gde se izgovara.
Za početak, koliko dobro poznajete osobu sa kojom pričate?
Mnoge kulture imaju različite stepene formalnosti.
Blizak prijatelj,
neko mnogo stariji ili mnogo mlađi,
stranac,
šef.
Svi ovi mogu biti malo drugačije vrste zamenice „you“.
U mnogim jezicima, zamenica oslikava ove razlike
kroz razliku koja je poznata kao T–V razlika.
U francuskom, na primer,
rekli biste „tu“ kada pričate sa drugom u školi,
ali „vous“ kada se obraćate nastavniku.
Čak je i engleski nekada imao nešto slično.
Sećate se starinskog „thou“?
Ironično, bila je to, u stvari, neformalna zamenica
za ljude sa kojima ste bliski,
a „you“ je bila formalna i učtiva verzija.
Ta razlika je bila izgubljena
kada su Englezi odlučili da sve vreme budu jedino učtivi.
Međutim, poteškoća u prevođenju reči „you“ se tu ne završava.
U jezicima kao što su hausa ili korana,
oblik zamenice „you“ zavisi od pola slušaoca.
U mnogim drugim jezicima, zavisi od toga da li ih ima jedan ili više,
kao sa nemačkim „Du“ ili „ihr“.
Čak i u engleskom,
neki dijalekti koriste reči kao što su „y'all“ ili „youse“ na isti način.
Neki oblici u množini, kao „vous“ u francuskom
i „Вы“ u ruskom
se takođe koriste za jednu osobu
da se pokaže da je sagovornik veoma važan,
baš kao i kraljevsko „we“.
Neki jezici čak imaju poseban oblik
za obraćanje tačno dvoma ljudima,
kao „vidva“ u slovenačkom.
Ako to nije dovoljno komplikovano,
formalnost, broj i rod se mogu zajedno upotrebljavati u isto vreme.
U španskom, „tú“ je neformalna jednina za oba pola,
„usted“ je formalna jednina za oba pola,
„vosotros“ je neformalna množina muškog roda,
„vosotras“ je neformalna množina ženskog roda,
a „ustedes“ je formalna množina za oba pola.
Uh!
Posle svega toga, možda će doći kao olakšanje
da neki jezici često izostavljaju zamenicu drugog lica.
U jezicima kao što su rumunski i portugalski,
ta zamenica se može izostaviti iz rečenica
zato što se jasno podrazumeva načinom na koji se glagoli menjaju.
A u jezicima kao što su korejski, tajlandski i kineski,
zamenice se mogu izostaviti bez ikakvih gramatičkih nagoveštaja.
Govornici bi radije prepustili slušaocu da nasluti zamenicu iz konteksta
nego da upotrebe pogrešnu i rizikuju da ispadnu nepristojni.
Ako ikada radite kao prevodilac
i naiđete na ovu rečenicu bez ikakvog konteksta:
„You and you, no, not you,
you, your job is to translate 'you' for yourselves“...
srećno.
A volonterskoj zajednici koja će prevoditi ovaj video na mnoge jezike:
„Izvinite zbog toga.“